**ሰላም ልዕለና ዝደልያን ዝሰርሓላን መን ኣሎ**

ሰላም እትብል ቃል ሰለስተ ፊደላ፡ ሎሚ ዓመት ብዙሕ ተዘሚሩላ፡ በቶም እንትርፎ ስማ ዘይፈልጡ ሚስጢራ።

ወያነ ሰላም ትብል ጉድጓድ እናፋሓረት፡ ወይጦ ሰላም ትብል እገዳ ከይልዓል እናበለት፡ ኣሜሪካ ዘትዩ ትብል ኣብ ሄግ ከምዘይወዓለት።

ወይከ ሰላም መጽረይ ኣፍ ኮይና፡ ገለ ብትንኩልና ገለ ብግርህና፡ ንሕና ግን ፈልከት ኣይንብልን ካብ መትከልና፡፡

ንሕና እንዲና ንፍለጥ ብሰላም፡ ሓድነትና ስጡም ክርስትያን ኣስላም፡ እንታዮም ክምህሩና በዓል ከዳዕ ጠላም።

ምእንቲ ሰላም ንውፈ ብሕልፊ፡ ንኸፍል ሙሉእ ዘይብሉ ትርፊ፡ መንኣሎ ከማና ብሓድነቱ ተሃራፊ።

ቃላትና ሩጡብ ዘይብል ወለቕዘለቕ፡ መትከልና ቅኑዕ ንውጹዓት ዝሕለቕ፡ ሕብርና ብዓመጽቲ ከቶ ነይልቕለቕ።

ደሴት ሰላም ተጸዉዕና እንዲና፡ ኣብ ቀርኒ ኣፍሪቓ መን ኣሎ ከማና፡ ኣብ ሙሉእ ዓለም እንተበልናስ መዓስ ኣጋኒንና።

ዝረኸቦ ኣቃለሎ ከም እተባህለ፡ ከም ኩቦ ዝፎኾሰ ሰላም የለን እንተበለ፡ እንታይ ድኣ ከመክኒ ሕማቕ ከብዱ ዘይዓንገል።

ሕጂውን ሰላም ንዝደሊ ኩፉትዩ መኣዲ፡ ሓቂ ሒዙ ዝመጽእ ብቕኑዕ መንገዲ፡ ቅድመ ኩነት ግን ኣይንቅበል ኣብትወድኤ ፍርዲ፡፡

ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር ግንቦት 16, 2018.